ตอบคำถามสายตรง CC076958, CC076963

1. พระราชบัญญัติองค์การบริหารส่วนจังหวัด พ.ศ. ๒๕๔๐ และที่แก้ไขเพิ่มเติม มาตรา ๔๕ (๙)ประกอบกับ กฎกระทรวง (พ.ศ. ๒๕๔๑) ออกตามความในพระราชบัญญัติองค์การบริหารส่วนจังหวัด พ.ศ. ๒๕๔๐ กำหนดให้องค์การบริหารส่วนจังหวัดจัดให้มีและบำรุงสถานที่สำหรับการกีฬา เมื่อข้อเท็จจริงปรากฏว่าองค์การบริหารส่วนจังหวัดได้จัดให้มีสนามกีฬาดังกล่าวตามอำนาจหน้าที่ เพื่อให้ประชาชนมาใช้ประโยชน์อันเป็นบริการสาธารณะองค์การบริหารส่วนจังหวัดก็ต้องดูแล บำรุงรักษา ไม่กระทำการใดอันเป็นการประมาทเลินเล่อให้ประชาชนได้รับความเสียหาย รวมทั้งกรณีที่มีสุนัขจรจัดเข้ามาในพื้นที่สนามกีฬา  
   และสร้างความเสียหายแก่ประชาชนด้วย
2. สำหรับเทศบาลนั้น พระราชบัญญัติเทศบาล พ.ศ. ๒๕๓๕ และที่แก้ไขเพิ่มเติม มาตรา ๕๐ กำหนดให้เทศบาลมีหน้าที่ต้องทำในเขตของตนได้แก่ (๔) ป้องกันและระงับโรคติดต่อ (๙) หน้าที่อื่นตามที่กฎหมายบัญญัติ และพระราชบัญญัติการสาธารณสุข พ.ศ. ๒๕๓๕ มาตรา ๒๙ ได้กำหนดให้องค์กรปกครองส่วนท้องถิ่นมีอำนาจออกข้อบัญญัติเพื่อกำหนดให้ส่วนหนึ่งส่วนใดหรือทั้งหมดของพื้นที่ในเขตอำนาจของราชการส่วนท้องถิ่นนั้นเป็นเขตควบคุมการเลี้ยงสัตว์และปล่อยสัตว์ และมาตรา ๓๐ ได้กำหนดให้ ในกรณีที่เจ้าพนักงานท้องถิ่นพบสัตว์ในที่หรือทางสาธารณะอันเป็นการฝ่าฝืนมาตรา ๒๙ โดยไม่ปรากฏเจ้าของ ให้เจ้าพนักงานท้องถิ่นมีอำนาจกักสัตว์ดังกล่าวได้ ดังนั้น หากเทศบาลดังกล่าวได้ออกเทศบัญญัติดังกล่าวไว้และสนามกีฬาขององค์การบริหารส่วนจังหวัดนั้นเป็นที่สาธารณะด้วย เทศบาลก็มีหน้าที่จะเข้าไปดำเนินการจับและกักสุนัขจรจัดที่ไม่ปรากฏเจ้าของในที่สาธารณะดังกล่าวได้
3. กรณีดังกล่าว หากปรากฏข้อเท็จจริงว่า เจ้าหน้าที่ไม่ดำเนินการตามที่กฎหมายกำหนดให้ต้องปฏิบัติถือว่าเจ้าหน้าที่ละเลยต่อหน้าที่ และถ้ามีความเสียหายเกิดขึ้นจากการไม่ปฏิบัติหน้าที่ องค์การบริหารส่วนจังหวัดหรือและเทศบาล อาจต้องชดใช้ค่าเสียหายแก่ผู้ได้รับความเสียหายด้วย

----------------------------------------------------------------